Proteas se toetse bly in die slag | Netwerk24
Deur Annchen Nel 31 Mei 2020 14:30
Dorette Badenhorst, die SA afrigter, is hoopvol dat die Proteas vroeg volgende jaar toetse sal kan speel. Foto: Getty Images
Dié keer is dit internasionale netbal wat weens Covid-19 in die slag bly.
Die Proteas se Vierhoekige reeks wat in September teen Australië, Nieu-Seeland en Engeland in Australasië sou plaasvind, is Saterdag afgelas.
Die impak van Covid-19 op internasionale reise maak só 'n uitgebreide reeks onmoontlik, lui 'n gesamentlike verklaring.
Stacey West, Netbal Australië se uitvoerende algemene hoëprestasiebestuurder, sê verteenwoordigers van die vier lande het alle scenario's oorweeg, maar so 'n reeks sal nie vanjaar moontlik wees nie.
Die Aussies en die Kiwi's is egter hoopvol dat hulle mekaar steeds later vanjaar in hul jaarlikse Constellation-bekerreeks sal kan pak, afhangende van die Covid-19-situasie.
Dorette Badenhorst, die Protea-afrigter, sê dit is teleurstellende nuus, maar dat hulle "die beste doen wat hulle kan".
"Ek gesels eersdaags met die netbalbestuur oor die Proteas se pad vorentoe.
"Ons gaan spelers wat verlede jaar vir nasionale groepe gekies is, almal op dieselfde kondisioneringsprogram moet kry, want nie almal is op hoëprestasieprogramme nie.
"Dan behoort almal op dieselfde vlak te wees wanneer daar 'n nasionale oefenkamp gehou kan word."
Die Protea-verdediger Shadine van der Merwe wen balbesit voor Natalie Haythornthwaite van Engeland in Januarie se netbaltoets in die Nasiesbeker in Birmingham. Foto: Getty Images
Badenhorst sê spelers moet so gou moontlik toegelaat word om met 'n afrigter in klein groepies op 'n baan te oefen. "Dit is waar jy jou vaardighede slyp. Jy het vier weke oefentyd op 'n baan nodig voor kompetisie kan begin, anders is daar risiko's vir beserings."
Sy sê 'n afrigter weet nie hoe hard 'n speler régtig tuis oefen en op watter oppervlak nie.
"Afrigters en spelers wil nou op die baan kom."
Die Nasionale Liga gaan 'n groot invloed op die res van die netbalkalender hê, sê die breier.
Die kompetisie vir streekspanne moes vroeg in Mei begin het.
"As spelers in dié kompetisie wedstrydtyd kan kry, is dit klaar positief. As dit werk, kan 'n mens verder beplan."
Die Nasiesbeker het die Vierhoekige reeks in Januarie vanjaar tydelik vervang.
Omdat die Aussies nie toe beskikbaar was nie, het Suid-Afrika, Nieu-Seeland en Jamaika mekaar in Engeland gepak.
Die Kiwi's het as oorwinnaars uit die stryd getree.
* Netbal Suid-Afrika (NSA) sal Maandag op 'n nuuskonferensie sê hoe sy seisoen vanjaar daar sal uitsien.